Martin Carthy
Store norske leksikon,Kunst og estetikk,Musikk,Populærmusikk,Visesang
Martin Carthy er en britisk (engelsk) sanger, gitarist og komponist. Han var en stilskaper innen moderne folkemusikk, folkrock og visesang fra begynnelsen av 1960-årene. Carthy har øvd stor innflytelse i England, men også på stjerner som Bob Dylan og Paul Simon (som han lærte å spille folkevisa Scarborough Fair).
Han vokste opp i London og solodebuterte i 1965 med Martin Carthy. Videre var han gitarist i folkrockbandet Steeleye Span i to perioder (1970–1972 og 1977-1978), i Albion Country Band (1972-1973), The Watersons (sammen med sin svoger, sin svigerinne og sin kone Norma Waterson) og Waterson:Carthy. I sistnevnte gruppe spilte han med kona og datteren Eliza Carthy, som selv er en anerkjent folk-artist, felespiller og sanger.Martin Carthy har gjennom årene opptrådt mye sammen med fiolinisten Dave Swarbrick (se Fairport Convention). Av hans mange album kan nevnes Byker Hill (1967; med Swarbrick), Landfall (1971), Right Of Passage (1988) og Signs of Life (1998). Les mer i Store norske leksikon visesang Eksterne lenker Martin Carthy